ሱዳን ከኤርትራ ጋር የሚያዋስናትን ድንበር መዝጋቷን አስታወቀች
ሱዳን ከኤርትራ ጋር የሚያዋስናትን ምስራቃዊ ድንበሯን እንደዘጋች በይፋ አስታውቃለች።አገሪቷ ይህን ያስታወቀችው በከሰላ ግዛት በሺዎች የሚቆጠሩ የወታደሮቹን  መስፈር ተከትሎ ነው። በአሁኑ ወቅት በሁለቱ አገሮች መካከል ውጥረት እያየለ መምጣቱን የተለያዩ  የመረጃ ምንጮች ጠቁመዋል።የሱዳን ዜና አገልግሎት /ሱና/  በሱዷና በኤርትራ ድንበር  መካከል ያለው ድንበር መዘጋቱን  ዘግቧል ።የሱዳን መንግስት ወታደሮቹን ወደ ሥፍራው የላከው በከሰላ ግዛት ታውጆ የነበረው የአስቸኳይ ጊዜ አዋጅ ተከትሎ ህግ ወጥ መሳሪያ ዝውውርን ለመቆጣጠር፣ ህጋዊ ያልሆኑ ተሽካርካሪዎችን ለመሰብሰብ እንዲሁም ህገ ወጥ የሰዎች ዝውውርን ለመከላከል መሆኑን ማስታወቁም ተዘግቧል።የከሰላ ግዛት ገዢ ሚስተር አዳም ጃማ በመጥቀስ በቀረበው ዘገባ በአካባቢው የታወጀውን የአስቸኳይ ጊዜ አዋጅ ተከትሎ ከታህሳስ 27 ምሽት ጀምሮ ከኤርትራ ጋር የሚያዋስነው ድንበር እንዲዘጋ ትዕዛዝ ተላልፏል።አዳም ጃማ እንደገለጹት፤ ኤል ላፋ የተሰኘች መሳለጫ በኩል የሚደረገው የህዝቡ እንቅስቃሴም በአካባቢ የታወጀውን አዋጅ የተከተለና ህግና ደንብን ያከበረ መሆን አለበት ብለዋል።ባለፈው ወር በምዕራብ ሱዳን በምትገኘው ሰሜን  ኮርዶፋን ግዛት እንዲሁም በምስራቅ ሱዳን በምትገኘው ከሰላ ግዛት የሱዳን መንግስት  የአስቸኳይ ጊዜ አዋጅ ማወጁ ይታወሳል። 